**Til:**

**Anna Holt**

**Rådgiver arealplan**

**Tønsberg kommune 10.10.2024**

Fra:

Revetal arbeid og kompetanse

Øyvind Berg

Daglig leder

Vedrørende planinitiativ for Olgar Dahls vei 1

Forespørsel:

Miljørettet helsevern ønsker noe mer informasjon om hva nytt bygg skal inneholde. Hvor stor vil for eksempel «produksjonsdelen» være – dette handler om i hvilke konsekvenser aktivitetene vil kunne ha for omgivelsene. Har du mulighet til å sende meg en litt mer utfyllende beskrivelse av hva dere ønsker at byggene skal være tilrettelagt for?

Tilsvar:

Hei Anna, og Miljørettet helsevern.

Revetal arbeid og kompetanse AS er en arbeids- og inkluderingsbedrift som eies av Tønsberg kommune. Vi tilbyr tilrettelagt arbeid for personer som er uføretrygdet, i hovedsak med lettere psykisk utviklingshemming. Vi har 22 varig tilrettelagte ansatte fra Tønsberg kommune, i hovedsak bor de fleste av dem på vår naboeiendom (Brår). Informasjon fra både Tønsberg kommune, og NAV Tønsberg, er at Revetal arbeid og kompetanse vil få tilført betydelig flere varig tilrettelagte arbeidsplasser de neste årene. Nevner i denne sammenhengen at vi også har lærekandidater fra Tønsberg kommune innenfor logistikk, salgs-faget og byggdrifter-faget. Vi ser samme vekst også her, med både Greveskogen og Melsom videregående skole som ber om omvisning for flere av sine elever. Vårt mandat er å gi et best mulig tilbud til innbyggerne i Tønsberg kommune som trenger tilrettelagt arbeid, eller tilrettelagt utdanning.

Per i dag så har RAK fire avdelinger:

* Olgars Bruktbutikk Lærekandidater i salgsfaget
* Ved og vedlikehold Lærekandidater i byggdrifter-faget
* Logistikk Lærekandidater i logistikk-faget
* RAKdugnad Lærekandidater i aktivitør-faget (ingen påbegynt ennå)

Olgars bruktbutikk er etablert på samme eiendom i dag. Her blir det ingen endring.

Nytt bygg:

Nytt bygg vil inneholde logistikk avdelingen, RAKdugnad og ved og vedlikehold.

Logistikk har stor variasjon av arbeidsoppgaver. Avdelingen lager:

* Impregnering for Norrøna. Dette er en nylig signert kontrakt, med varighet på seks år.
* Vi etablerer nå produksjonen av fettpatroner for NORIKO. Hele produksjonslinjen flyttes til RAK, «livstidskontrakt».
* Kondemnerer kofferter brukt av Leger uten grenser.
* Faste pakkeoppdrag for Allanor
* Faste oppdrag med etikettering for Vitalkost
* Produksjon av aluminiums bokser for Fosstech

RAK-dugnad produserer produkter for dugnadssalg for idrettslag og skoleklasser som skal finansiere sine aktiviteter. Pr. i dag består avdelingens arbeid av:

* Pakking, salg og levering av tennbriketter
* Pakking, salg og levering av impregnering

Ved og vedlikehold er allerede etablert på samme eiendom. De arbeider utendørs. Regn, snø og kulde er verken forsvarlig eller tilfredsstillende arbeidsforhold for personer med redusert arbeidsevne. Vi ønsker derfor å tilby ved og vedlikehold produksjonslokaler innendørs i nytt bygg. Det vil medføre en vesentlig bedre arbeidshverdag for en utsatt målgruppe. Ved og vedlikehold:

* Vedproduksjon
* Gressklipping for Tønsberg kommune

Ingen av oppgaven til logistikk-avdelingen eller RAKdugnad medfører støy. Ved å etablere vedproduksjon innendørs får vi positivt effekt, da både støy og støv fra produksjonen blir vesentlig redusert. Bygningsmassen vil ikke medfører vesentlig hindring (ingen) av utsyn, dermed vil nytt bygg utelukkende ha positive ringvirkninger for omkringliggende bebyggelse. Nevner i den sammenheng at vår nabo er Brår boenheter, hvor våre ansatte med varig tilrettelagt arbeid har sitt bosted, er svært positive til våre planer om nytt bygg – redusert støy og kortere arbeidsvei for våre ansatte.

Øvrig innhold i nytt bygg vil være:

* VR-lab. RAK har i dag et «teknologi rom». Vi er de første i Norge som benytter VR-teknologi for motorisk og kognitiv trening for mennesker med lettere psykisk utviklingshemming. VR-lab ønskes også i nytt bygg.
* Kantine:
* Administrasjon, møterom og kontorer
* Heis på grunn av krav om universal utforming
* Toaletter

Oppsummert:

Det er vanskelig på nåværende tidspunkt å spesifisere behovet for antall kvm pr. avdeling. RAK skal møte behovet for personer med nedsatt arbeidsevne, og satsningsområdet til NAV er ungdom. RAK må derfor kunne tilpasse seg fremtiden når det gjelder målgruppens interesser og ønsker. Vi har en målsetting om å tilby ordinære arbeidsoppgaver, i ett tilrettelagt arbeidsmiljø. Vi har en strategiplan med fokus på bærekraft, resirkulering og de sosial bærekraftsmål til FN. Det vi vet er at samfunnet og næringslivet er i stadig utvikling, behovet for tilrettelagte arbeidsplasser er økende. RAK gjør sitt ytterste for å tilby innbyggerne i Tønsberg kommune læring og utvikling i et styrkebasert læringsmiljø. Vi har ikke lokaler i dag til å møte fremtiden. Men vi har en eiendom i Olgar Dahls Vei som er særs godt egnet for å møte fremtiden – men det forutsetter at vi får etablert nytt lokale.

Vi håper på positivt svar og velvilje fra vår eier. Jeg er tilgjengelig for å svare på ytterligere spørsmål.

Med vennlig hilsen

Øyvind Berg

Daglig leder

Revetal arbeid og kompetanse AS